Sandra Bullock

Sandra Anette Bullock (Arlington megye, Virginia, 1964. július 26. –) Oscar- és Golden Globe-díjas német származású amerikai színésznő, forgatókönyvíró, filmproducer.

A filmvásznon 1987-ben debütált egy kisebb szereppel a Hangmen című thrillerben, majd A pusztító (1993) és a Féktelenül (1994) akciófilm tette híressé. Az 1990-es évek folyamán főszerepeket kapott olyan romantikus vígjátékokban, mint az Aludj csak, én álmodom (1995) és a Majd elválik! (1998), valamint filmthrillerekben is feltűnt: A hálózat csapdájában (1995), Ha ölni kell (1996).

A 2000-es évektől szerepelt a Beépített szépség (2000), a Két hét múlva örökké (2002), a Nász-ajánlat (2009), a Női szervek (2013) és az Ocean’s 8 – Az évszázad átverése (2018) című vígjátékokban. Komolyabb hangvételű szerepei voltak az Ütközések (2004), a Megérzés (2007) és a Madarak a dobozban (2018) című filmekben.

A szív bajnokai (2009) című életrajzi filmjével, Leigh Anne Tuohy üzletasszony megformálásért megkapta a legjobb női főszereplőnek járó Oscart és hasonló kategóriában a Golden Globe-díjat is. A 2013-as Gravitáció című sci-fi thrillerrel ismét jelölték a két díjra.

Filmproducerként számos filmjében közreműködött, továbbá vezető producerként jegyzi a George Lopez (2002–2007) című szituációs komédiát is, melynek több epizódjában feltűnt.

Pályafutása 
Édesanyja, Helga Meyer operaénekesnő révén német származású. Édesapja, John Bullock alabamai, német származású énektanár. Fiatalkorában 12 évet töltött Németországban (Bajorországban) és Európa más országaiban. Folyékonyan beszél németül, német állampolgársága is van.

Már nyolcéves korában fellépett Nürnbergben, Bécsben és Salzburgban. Az USA-ba való visszatérte után az észak-karolinai Greenville-ben színészetet tanult. Miután az egyik vizsgaelőadáson Csehov Három nővérében sikert aratott, 1990-ben a A dolgozó lány című tévésorozatban, majd 1991-ben a Szerelmi bájitalban kapott főszerepet. Az Amit szerelemnek hívnak című filmben nemcsak szerepelt, hanem ő írta a Heaven Knocking on My Door című betétdalt is. Az igazi áttörést 1994-ben a Féktelenül című filmje jelentette. Annie-nak, a hétköznapi lánynak a megformálása felkeltette Jon Turteltaub rendező figyelmét, aki pont ilyen karaktert keresett az Aludj csak, én álmodom című filmjéhez.

1996-ban a legjobban fizetett színésznők közé emelkedett, amikor hatmillió dollárt kapott a Ha ölni kell című filmben nyújtott alakításáért. 1998-ban rendezett egy félórás kisfilmet, a Making Sandwichest, amelynek nemcsak a rendezője, de forgatókönyvírója és főszereplője is volt.

A Mint a hurrikánban Ben Affleck volt a partnere, a Zsaru pánikban című fekete komédiában pedig Liam Neesonnal szerepelt. A Beépített szépség című filmben egy okos és ügyes Szövetségi Nyomozóiroda-ügynököt játszik, aki – a film elején – a legkevésbé sem alkalmas egy szépségversenyen való megmérettetésre.

„Szeretem a humort. Mindig hanyatt dobom magam tőle. Olyan dolog, amiből sohasem elég. Ha jól adják elő, nagyszerű. De ha rosszul, akkor borzalmas tud lenni.”

2010-ben elsőként az Oscar-díjak történetében ugyanazon évben elnyerte az Oscar-díjat és az Arany Málna díjat is. Az amerikai Forbes magazin bejelentette, hogy 2010-ben 56 millió amerikai dolláros jövedelmével ő a világ legjobban kereső színésznője.

Egyik neki tulajdonított mondat szerint: „Akkor jöttem rá, hogy híres vagyok, amikor a fejem felett megjelent egy fényképezőgép, pedig épp pisiltem.”

Magánélete 
1989-ben a Religion, Inc. című filmjének rendezőjével, Michael Mailerrel járt. 1992-ben Tate Donovan amerikai színész oldalán kereste a boldogságot, akivel a Szerelmi bájital (Love Potion No. 9.) című filmjük forgatása alatt habarodtak egymásba. 1996-ban Matthew McConaughey színésszel járt, 1997-ben Bob Schneider jazz-zenésszel, 1999-ben Guy Forsythe zenésszel, majd 2002 és 2003 között Ryan Gosling színésszel, aki 16 évvel volt fiatalabb a színésznőnél. A Kísérleti gyilkosság (Murder by Numbers) című filmjük forgatása során szerettek egymásba, azonban kapcsolatuk vége szakadtával Sandra összejött Jesse G. Jamesszel.

A pár két év együttlét után 2005. július 16-án összeházasodott. Gyermekük nem született, azonban a férfinak már volt három, előző házasságaiból. 2010. június 23-án kimondták válásukat, mindössze két hónappal azután, hogy Sandra beadta a válókeresetet. Az ok Jesse James hűtlensége volt: házassága alatt négyszer csalta meg feleségét. 2010. április 28-án Sandra Bullock menedzsere bejelentette, hogy a színésznő örökbefogadott egy kisfiút, aki 2010 januárjában New Orleansban született. Az adoptálást Bullock és férje még közösen indították el, de miután beadták a válópert, Bullock egyedülállóként kérvényezte a kisfiú örökbefogadását. A gyermek a Louis Bardo Bullock nevet kapta. 2015 decemberében Bullock bejelentette, hogy örökbefogadott egy második gyermeket, és megjelent a People magazin borítóján az akkor 3 1/2 éves kislányával.

Filmográfia

Film

Televízió

Díjak és jelölések 

2014 – Oscar-díj jelölés – legjobb női főszereplő (Gravitáció)
2010 – Arany Málna díj – a legrosszabb páros (Ő a megoldás)
2010 – Arany Málna díj – a legrosszabb színésznő (Ő a megoldás)
2010 – Oscar-díj – a legjobb színésznő (A szív bajnokai)
2010 – Golden Globe-díj – a legjobb drámai színésznő (A szív bajnokai)
2010 – Golden Globe-díj jelölés – a legjobb vígjáték- vagy musicalszínésznő (Nász-ajánlat)
2001 – Golden Globe-díj jelölés – a legjobb vígjáték- vagy musicalszínésznő (Beépített szépség)
1998 – Arany Málna díj jelölés – a legrosszabb páros (Féktelenül 2.)
1998 – Arany Málna díj jelölés – a legrosszabb színésznő (Féktelenül 2.)
1996 – Golden Globe-díj jelölés – a legjobb vígjáték- vagy musicalszínésznő (Aludj csak, én álmodom)
1994 – Arany Málna díj jelölés – a legrosszabb női epizódszereplő (A pusztító)

Fordítás

Jegyzetek

További információk 

1964-ben született személyek
Amerikai filmproducerek
Amerikai televíziós producerek
Amerikai színészek
Amerikai nők
Oscar-díjasok
Élő személyek
Golden Globe-díjasok
Screen Actors Guild-díjasok
Virginiaiak
Amerikai filantrópok